次韻張通甫見貽
作者：李流謙
朝代：宋

paragraphs: 插架茫茫紛四部，莫向離騷泥蘅杜。
文章何處如有神，心手相隨鷹搦兔。
長卿醉死文君壚，渠輩但可折簡呼。
淺慙入俚深入僻，纖麗惡淫寒則枯。
欲張吾軍子可恃，楚璞呈前燕石恥。
擘波飛去定神龍，汗血牽來真驥子。
人物有此未易求，頗將擷英泛其流。
朝來車從照人熱，乃肯訪我投林丘。
詞華薄技無多道，少作吾今知悔早。
相期聖處下工夫，一念超然蠲熱惱。